## La Generalitat manté en 2026 els preus del transport públic autonòmic i la gratuïtat per als afectats per la dana i menors de fins a 14 anys

*** El DOGV ha publicat el decret pel qual es prorroguen, fins al 30 de juny de 2026, les reduccions temporals de tarifes en determinats servicis públics de transport competència de la Generalitat
* Esta mesura afecta, de manera directa, els servicis de Metrovalencia, Metrobús, TRAM de Castelló i TRAM d’Alacant, que mantenen també el descompte del 40 % per a usuaris de títols multiviatge**

La Generalitat mantindrà, fins al 30 de juny de 2026, les reduccions temporals de les tarifes en els servicis públics de transport autonòmic, segons arreplega el decret llei publicat este dimecres en el *Diari Oficial de la Generalitat Valenciana* (DOGV), i que permet prorrogar les condicions previstes en el Decret llei 9/2025, de 25 de juny.

Esta mesura afecta les reduccions temporals de tarifes en els abonaments de transport i títols multiviatge emesos per l’Autoritat de Transport Metropolità de València (ATMV), el sistema TAM d’Alacant i el transport metropolità de la Plana a Castelló, així com els títols de transport propis de la xarxa de Metrovalencia i de la xarxa del TRAM d’Alacant.

El nou decret, aprovat divendres passat pel Ple del Consell, té com a objectiu continuar facilitant l’accés al transport públic, promoure una mobilitat sostenible i alleugerir l’impacte econòmic sobre la ciutadania.

Amb esta pròrroga, es manté la gratuïtat temporal del transport per a la població infantil, fins als 14 anys inclusivament, i el títol dirigit a les persones empadronades en determinats municipis afectats per la dana d’octubre de 2024, que manté la seua validesa fins al 31 de desembre de 2026, sense necessitat de realitzar cap recàrrega o procés d’actualització.

Esta pròrroga en els descomptes respon a l’estratègia de la recuperació a les zones afectades per les inundacions, a fi de continuar oferint a tots els veïns d’estos municipis beneficis concrets durant el procés de tornada a la normalitat. En este sentit, s’han entregat, en 2025, un total de 222.539 targetes de transport gratuït Recuperem València i s’han realitzat prop de 19 milions de validacions.

Al seu torn, en els pròxims sis mesos, es manté el descompte del 50 % en els títols destinats a jóvens i una reducció del 40 % en els abonaments i títols multiviatge dels transports autonòmics.

D’esta manera, per a la població jove, es manté a València una tarifa plana per a viatjar de manera il·limitada per 14,90 euros al mes; a Alacant, la tarifa jove de 30 viatges mensuals serà de 10,60 euros; i, a Castelló, l’abonament temporal 30 Jove IVA tindrà un cost mensual de 12,75 euros.

El mateix decret establix que la tarifa habitual dels títols amb bonificacions parcials o totals es correspon amb la tarifa vigent en data 31 de desembre de 2025 per a cada origen-destinació o, si és el cas, combinació zonal que siga aplicable en cada àmbit per als abonaments i títols multiviatge o, en defecte d’això, el bitllet senzill.

El decret llei preveu que, en el cas que l’Estat aprove ajudes per a descomptes en el transport públic durant el període de vigència d’esta pròrroga, els descomptes autonòmics podran adaptar-se mitjançant resolució per a ajustar-se a les condicions que establisca la normativa estatal.

Així mateix, el decret regula igualment les indemnitzacions que la Generalitat haurà de compensar als concessionaris dels servicis públics de transport per l’aplicació d’estes mesures.

Fecha: 31/12/2025